कांग्रेस के इशारों पर काम करती है सीबीआई : ठाकरे  
शिवसेना के मुखपत्र में ठाकरे ने लिखा है कि विरोधियों को शांत रखने के लिए कांग्रेस सीबीआई को हथियार के तौर पर इस्तेमाल कर रही है।
शिवसेना प्रमुख बाल ठाकरे ने मंगलवार को केंद्रीय जांच ब्यूरो (सीबीआई) पर कांग्रेस के इशारों पर काम करने का आरोप लगाया। साथ ही ठाकरे ने कहा कि सीबीआई को 'कांग्रेस ब्यूरो ऑफ इनवेस्टीगेशन' कहना गलत नहीं होगा।  शिवसेना के मुखपत्र 'सामना' के संपादकीय में ठाकरे ने लिखा है कि विरोधियों को शांत रखने के लिए कांग्रेस सीबीआई को हथियार के तौर पर इस्तेमाल कर रही है।  ठाकरे ने कहा कि कांग्रेस, मायावती और मुलायम जैसे लोगों के खिलाफ इसे हथियार के तौर पर प्रयोग करती है और जब वे कांग्रेस की सहायता के लिए तैयार हो जाते हैं तो इस हथियार को पुन: वापस ले लेती है। 2 जी स्पेक्ट्रम आवंटन घोटाला, राष्ट्रमंडल खेल घोटाला, आरुषि हत्याकांड और आदर्श सोसाइटी जैसे घोटालों का हवाला देते हुए ठाकरे ने कहा, "सीबीआई हजारों मामलों की जांच कर रही है लेकिन कुछ मामलों में ही दोषियों को सजा हो पाती है  और बाकी मामलों को वह भूल जाती है। सीबीआई की जांच एक ढोंग के अलावा कुछ नहीं है।"   आदर्श घोटाले के बारे में ठाकरे ने कहा कि सीबीआई ने महाराष्ट्र के पूर्व मुख्यमंत्री अशोक चव्हाण और 12 अन्य लोगों को आदर्श सोसाइटी घोटाले में आरोपी बनाया है और राज्य भर में विभिन्न ठिकानों पर छापेमारी की।  ठाकरे ने कहा कि सीबीआई के छापेमारी और जांच करने का नाटक कर रही है और यह नाटक जल्द से जल्द समाप्त होना चाहिए।